Real Madrid a reclamat un arbitru că a "închis ochii" atunci când Vinicius a fost insultat grav
Gruparea Real Madrid a anunţat. luni, că va depune plângere împotriva arbitrului Juan Martínez Munuera, centralul de la meciul de sâmbătă, cu Osasuna, scor 4-2, care nu a menţionat în niciun fel insultele rasiste la adresa lui Vinicius Jr. în raportul său oficial, potrivit news.ro.
"Clubul nostru a depus o plângere la Comisia de Disciplină a Federaţiei Regale Spaniole de Fotbal împotriva arbitrului de meci Juan Martínez Munuera, ca urmare a întocmirii neglijente a raportului de arbitraj", a anunţat Real Madrid într-un comunicat postat pe site-ul său. "Acest arbitru a omis în mod voit şi deliberat insultele şi strigătele umilitoare adresate în mod repetat jucătorului nostru Vinicius Junior, în ciuda avertismentelor insistente ale jucătorilor noştri chiar în momentul în care acestea se produceau".
Angajată în lupta împotriva rasismului şi în sprijinul unuia dintre jucătorii săi vedetă, gruparea Real Madrid a confirmat, de asemenea, că a depus o plângere prin care cere La Liga să identifice şi să pedepsească autorii "insultelor şi strigătelor umilitoare" adresate lui Vinicius Jr.
Acest nou caz de rasism în jurul brazilianului în vârstă de 23 de ani urmează procedurilor lansate de actualul lider al campionatului spaniol împotriva suporterilor echipei FC Barcelona. La victoria catalanilor cu 3-1 în faţa celor de la Napoli, în manşa secundă a optimilor de finală ale Ligii Campionilor, fanii clubului blaugrana au scandat injurii la adresa starului auriverde al lui Real Madrid. Acelaşi lucru s-a întâmplat şi înaintea meciului Atlético-Inter, când unii fani colchoneros au scandat "Vinicius meurs" (Vinicius mori), într-un atac la adresa starului lui Real Madrid.
Real Madrid condamnă încă o dată aceste atacuri violente, rasiste, discriminatorii şi pline de ură şi cere ca măsurile necesare să fie luate, o dată pentru totdeauna, pentru a eradica violenţa suferită de jucătorul său Vinicius Junior.